नरेश की आदतें पारूल से छिपी न रह सकी थीं। शाम को उसकी मित्र-मंडली कहाँ अड्डा जमाती है, वह भी जानने की जरूरत न रही थी। कमरे में देर रात नशे में धुत्त पहुँचे नरेश की दृष्टि में शारीरिक संबंधो की तुष्टि ही पति-पत्नी के रिश्ते की एकमात्र कड़ी थी। पारूल का रोम-रोम घृणा से सिहर उठता। कई बार जी चाहा उन बंधनों को तोड़ कहीं दूर भाग जाये। अपनी अधूरी पढ़ाई पूरी न कर पाने के लिए पारूल बड़े दादा को कभी क्षमा न कर सकी।